SL Uradni list Evropske unije L 356/1

SKLEP SVETA (EU) 2016/2369

z dne 11. novembra 2016

o podpisu, v imenu Unije, in začasni uporabi Protokola o pristopu k Trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani, da se upošteva pristop Ekvadorja

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 91, člena 100(2) in prvega pododstavka člena 207(4) v povezavi s členom 218(5) Pogodbe,

ob upoštevanju predloga Evropske komisije,

ob upoštevanju naslednjega:

(1) Svet je 19. januarja 2009 pooblastil Komisijo, da se v imenu Unije in njenih držav članic pogaja o večstranskem trgovinskem sporazumu z državami članicami Andske skupnosti, ki so želele skleniti ambiciozno zastavljen, celovit in uravnotežen trgovinski sporazum.

(2) Unija je 26. junija 2012 podpisala Trgovinski sporazum med Evropsko unijo in njenimi državami članicami na eni strani ter Kolumbijo in Perujem na drugi strani (1) (v nadaljnjem besedilu: Sporazum). Sporazum se za Peru začasno uporablja od 1. marca 2013, za Kolumbijo pa od 1. avgusta 2013.

(3) Člen 329 Sporazuma vsebuje določbe glede pristopa drugih držav članic Andske skupnosti k Sporazumu.

(4) Pogajanja za Protokol o pristopu k Sporazumu so med Unijo in Ekvadorjem potekala leta 2014. Pogajanja so bila zaključena 17. julija 2014.

(5) Besedilo Protokola o pristopu k Trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani, da se upošteva pristop Ekvadorja (v nadaljnjem besedilu: Protokol) je odobril Odbor za trgovino, ustanovljen na podlagi Sporazuma, na srečanju 8. februarja 2016, kot zahteva člen 329(4) Sporazuma.

(6) Protokol bi bilo treba podpisati v imenu Unije in ga začasno uporabljati do zaključka postopkov, potrebnih za njegovo sklenitev. Člen 27(4) Protokola določa njegovo začasno uporabo. Zaradi začasne uporabe Protokola se Sporazum uporablja začasno.

(7) Začasna uporaba, določena s tem sklepom, ne posega v delitev pristojnosti med Unijo in njenimi državami članicami v skladu s Pogodbama.

(8) Protokol se ne bi smel razlagati tako, kot da podeljuje pravice ali uvaja obveznosti, na katere se je mogoče neposredno sklicevati pred sodišči Unije ali držav članic –

SPREJEL NASLEDNJI SKLEP:

Člen 1

1. Podpis Protokola v imenu Unije o pristopu k Trgovinskemu sporazumu med Evropsko unijo in njenimi državami članicami na eni strani ter Kolumbijo in Perujem na drugi strani, da se upošteva pristop Ekvadorja, se odobri s pridržkom sklenitve navedenega protokola.

2. Besedilo Protokola je priloženo temu sklepu.

Člen 2

Predsednik Sveta je pooblaščen, da imenuje osebo(-e), pooblaščeno(-e) za podpis Protokola v imenu Unije.

Člen 3

Unija začasno uporablja Protokol v odnosih med Unijo in Ekvadorjem, kakor je določeno v členu 27(4) Protokola (2), dokler se ne zaključijo postopki, potrebni za njegovo sklenitev. Zato Unija določbe Sporazuma uporablja začasno, kot je določeno v členu 330(3) Sporazuma, do zaključka postopkov, potrebnih za sklenitev navedenega protokola, z izjemo člena 2, člena 202(1) ter členov 291 in 292 Sporazuma.

Člen 4

Protokol se ne razlaga tako, kot da podeljuje pravice ali uvaja obveznosti, na katere se je možno neposredno sklicevati pred sodišči Unije ali držav članic.

Člen 5

Ta sklep začne veljati na dan sprejetja.

V Bruslju. 11. novembra 2016 Za Svet Predsednik P. ŽIGA

(1) UL L 354, 21.12.2012, str. 3.

(2) Generalni sekretariat Sveta bo v Uradnem listu Evropske unije objavil datum, od katerega se Protokol začasno uporablja.